section_heading: Povijest
paragraph_text: U mjestu je rođen znameniti svećenik Božo Milanović, značajan za očuvanje hrvatskog karaktera Istre za vrijeme talijanske vlasti između dva svjetska rata. On je početkom 1920.- ih godina i službovao kao župnik u Kringi, gdje su ga fašisti (još prije njihovog dolaska na vlast u Italiji) više puta fizički napali zbog njegovog otpora talijanizaciji, te su mu 1921. čak zapalili župni dvor, a njega samoga teško fizički zlostavljali. Božo Milanović je uspio pod Italijom tiskati i protiv volje vlasti raspačavati molitvenike i druge knjige na hrvatskom jeziku.